**Експерткиња УН за људска права:
државе да сузбијају насиље у породици
у контексту забрана кретања због КОВИД-19**

ЖЕНЕВА (27. март 2020) – Рестриктивне мере усвојене широм света ради сузбијања КОВИД-19 појачавају ризик од насиља у породици; владе морају да штите људска права жена и деце и да предузму хитне мере за заштиту жртава таквог насиља, изјавила је данас експерткиња УН за људска права.

„Велика је вероватноћа да ће распрострањено насиље у породици још више порасти, на шта већ указују иницијални извештаји полиције и СОС телефона. Превелики број жена и деце се код куће суочава са страхом и злостављањем. Та ситуација се значајно погоршава у изолацији, као што је случај са забранама кретања прописаним за време пандемије КОВИД-19“, упозорила је Дубравка Шимоновић, специјална известитељка УН за насиље према женама.

„Све државе треба да уложе значајне напоре да одговоре на претњу коју носи КОВИД-19, али не треба да занемаре жене и децу жртве насиља у породици, јер то може да доведе до пораста насиља у породици, укључујући фемицид од стране партнера“, навела је.

„Ризик се повећава у тренутку када жртвама нису на располагању сигурне куће и услуге помоћи или је њихова расположивост смањена, када је тешко доћи до оних које још раде, и када је подршка у заједници мања, полицијске интервенције малобројније, а приступ правди отежан јер су многи судови затворени.“

Експерткиња УН је констатовала да су ванредне мере потребне за сузбијање КОВИД-19 многим женама повећале оптерећење пословима у домаћинству и бригом о деци, старијим сродницима и болесним члановима породице. „Што је још горе, ограничења кретања, финансијска ограничења и општа неизвесност охрабрују учиниоце и дају им додатну моћ и контролу.“

Шимоновић је изразила посебну забринутост за жене у повећаном ризику од насиља у породици, као што су жене са инвалидитетом, мигранткиње без докумената и жртве трговине људима.

Експерткиња УН је позвала владе да не обустављају заштиту жртава и апеловала да за време пандемије КОВИД-19 наставе са борбом против насиља у породици. За време кризе, неопходно је обезбедити даљу доступност или увођење мера заштите жртава. То обухвата обезбеђивање заштите кроз забрану комуникације и приближавања и одржавање сигурних кућа и СОС линија за жртве. Полиција треба да појача рад на брзом реаговању.

„Пошто телефонирање у кућној изолацији може да буде опасно, СОС линије могу да понуде сервисе за чет преко интернета и контакт текстуалним порукама, а државе треба да осмисле и нова, креативна решења као подршку,“ рекла је експерткиња.

„Владе не смеју да дозволе да ванредне околности и рестриктивне мере у борби против КОВИД-19 доведу до кршења права жена на живот без насиља.“

Саопштење Шимoновић су подржале **Елизабет Бродерик (потпредседница), Алда Фасио, Ивана Радачић, Мескерем Гесет Течане (председница), Мелиса Упрети**, [Радна група за питање дискриминације жена и девојчица](https://www.ohchr.org/EN/Issues/Women/WGWomen/Pages/WGWomenIndex.aspx); **Мод де Бер-Букикио**, [специјална известитељка за продају и сексуалну експлоатацију деце](https://www.ohchr.org/EN/Issues/Children/Pages/ChildrenIndex.aspx); **Каталина Девандас Агилар**, [специјална известитељка за права особа са инвалидитетом](https://www.ohchr.org/en/issues/disability/srdisabilities/pages/srdisabilitiesindex.aspx); **Агнес Каламар**, [специјална известитељка за вансудска, прека или произвољна погубљења](http://www.ohchr.org/EN/Issues/Executions/Pages/SRExecutionsIndex.aspx), и **Марија Грација Ђамаринаро**, [специјална известитељка за трговину људима, посебно женама и децом](http://www.ohchr.org/EN/Issues/Trafficking/Pages/TraffickingIndex.aspx).

КРАЈ

*Специјални известиоци/тељке, независни експерти/киње и радне групе су саставни део система познатог под називом „*[*специјалне процедуре*](https://www.ohchr.org/en/hrbodies/sp/pages/welcomepage.aspx) *Савета за људска права“. Специјалне процедуре представљају највећу базу независних експерата/киња у систему УН за заштиту људских права, а то је заједнички назив за независне механизме Савета за сагледавање и праћење стања, који се баве било стањем у појединим државама, било тематским питањима присутним широм света. Експерти/киње у оквиру специјалних процедура раде добровољно, нису службеници/це УН и не примају плату за свој рад. Независни су од свих влада и организација и обављају функцију у личном својству.*

*Контакт-особа за више информација и* ***захтеве медија****: Рената Претурлан (+41 22 928 92 54 /**rpreturlan@ohchr.org**), или* *vaw@ohchr.org*

*Контакт-особа за упите медија у вези са другим независним експертима/кињама УН: Сабијер Селаја (+ 41 22 917 9445 /**xcelaya@ohchr.org**)*

*Пратите вести о независним експертима/кињама УН за људска права на Твитеру* [*@UN\_SPExperts*](https://twitter.com/UN_SPExperts)*.*

*Забринути сте за свет у ком живимо?*

***Онда се данас ЗАУЗМИТЕ за нечија права.***

*#Standup4humanrights*

*и посетите веб-страницу* [*http://www.standup4humanrights.org*](http://www.standup4humanrights.org/)